Անդրանիկ Սարգսյան

Անդրանիկ Վանիկի Սարգսյան (), արցախցի քաղաքական գործիչ, Արցախի Հանրապետության 5-րդ գումարման Ազգային ժողովի պատգամավոր։

Կենսագրություն 
Անդրանիկ Սարգսյանը ծնվել է 1972 թվականի դեկտեմբերի 17-ին Ստեփանակերտ քաղաքում։ 1989 թվականին ավարտել է Հրազդան քաղաքի թիվ 11 միջնակարգ դպրոցը։ 2008 թվականին ավարտել է Արցախի պետական համալսարանի տնտեսաիրավագիտական ֆակուլտետը։

Ղարաբաղյան շարժման ակտիվ մասնակից է, կամավորագրվել է Արցախի ինքնապաշտպանությանը՝ շարքային, դասակի հրամանատար, վաշտի հրամանատար։

1992-1997 թվականներին ծառայել է Արցախի Հանրապետության Պաշտպանության բանակում, եղել է Արցախի Հանրապետության Պաշտպանության բանակի Կենտրոնական պաշտպանական շրջանի հետախուզության պետ։ Ազատամարտի երկրորդ կարգի հաշմանդամ է։

1998-2003 թվականներին եղել է թանկարժեք քարերի մշակման արտադրության տնօրեն։

2007 թվականին ընտրվել է «Արցախի ազատամարտիկների միություն» հասարակական կազմակերպության Ստեփանակերտի տարածքային միավորման խորհրդի նախագահ։ Միության վարչության անդամ է։

2005 թվականի հունիսի 19-ի խորհրդարանական ընտրություններում ընտրվել է Արցախի Հանրապետության չորրորդ գումարման Ազգային ժողովի պատգամավոր՝ համամասնական ընտրակարգով, Արցախի ժողովրդավարական կուսակցության ընտրացուցակով։ Եղել է Արցախի Հանրապետության Ազգային ժողովի պաշտպանության, անվտանգության և օրինապահպանության հարցերի մշտական հանձնաժողովի նախագահի տեղակալ։

2010 թվականի մայիսի 23-ի խորհրդարանական ընտրություններում թիվ 3 ընտրատարածքից ընտրվել է Արցախի Հանրապետության հինգերորդ գումարման Ազգային ժողովի պատգամավոր։

2010 թվականի հունիսի 10-ին ընտրվել է Արցախի Հանրապետության Ազգային ժողովի պաշտպանության, անվտանգության և օրինապահպանության հարցերի մշտական հանձնաժողովի նախագահի տեղակալ։ Եղել է Արցախի Հանրապետության Ազգային ժողովի «Ժողովրդավարություն» խմբակցության անդամ։

Սպորտի վարպետի թեկնածու է։

Անկուսակցական է։

Ամուսնացած է, ունի երեք զավակ։

Պարգևներ 

 «Մարտական Խաչ» 1-ին աստիճանի շքանշան (ԼՂՀ նախագահի թիվ 0375-1 հրամանագիր 25.07.1994 թվական)
 «Շուշիի ազատագրման համար» մեդալ (ԼՂՀ նախագահի թիվ 304 հրամանագիր 08.05.2002 թվական)

Տես նաև 
Արցախի 5-րդ գումարման Ազգային ժողովի ընտրություններ

Ծանոթագրություններ

Արտաքին հղումներ 

 ՊԱՏԳԱՄԱՎՈՐՆԵՐ

Հայ քաղաքական գործիչներ
Քաղաքական գործիչներ ըստ ազգության
Արցախի Հանրապետության Ազգային ժողովի պատգամավորներ
ՀԹՎ 2023 հոդվածներ